[{"text_idx": "#000000", "text": "Rhywun ar dy ochr di"}, {"text_idx": "#000002", "text": "Felly rwyt ti wedi cofrestru i bleidleisio ond wyt ti\u2019n deall am beth yn union rwyt ti\u2019n pleidleisio ar Ddiwrnod yr Etholiad? Edrychwn ar yr opsiynau fydd ar y papurau pleidleisio yn Etholiadau\u2019r Senedd a Chomisiynwyr yr Heddlu a Throseddu ar Fai\u2019r 6ed."}, {"text_idx": "#000003", "text": "To read this article in English, click here."}, {"text_idx": "#000004", "text": "Os wyt ti wedi cofrestru i bleidleisio yna byddi di\u2019n derbyn cerdyn pleidleisio yn y post gyda dy holl fanylion arno."}, {"text_idx": "#000005", "text": "Ar Fai\u2019r 6ed, unrhyw amser rhwng 7yb a 10yh, cer a\u0302 dy gerdyn pleidleisio, beiro neu bensil a mwgwd gyda thi i\u2019r orsaf bleidleisio. Yno bydd sgriniau, arwyddion yn nodi pellter cymdeithasol a gorsafoedd diheintio dwylo er mwyn creu amgylchedd Covid gyfeillgar."}, {"text_idx": "#000006", "text": "Os wyt ti\u2019n 16 neu 17 oed byddi di\u2019n derbyn dau bapur pleidleisio ar gyfer etholiad y Senedd. Bydd y rhai dros 18 oed yn cael papur pleidleisio ychwanegol ar gyfer etholiad Comisiynwyr yr Heddlu a Throseddu."}, {"text_idx": "#000007", "text": "Os wyt ti\u2019n gorfod hunan ynysu oherwydd Covid yna nid oes rhaid i ti golli dy bleidlais. Gallet ti ddewis rhywun rwyt ti\u2019n ymddiried ynddynt i fynd i\u2019r orsaf bleidleisio ar dy ran. Gelwir hwn yn bleidlais frys drwy ddirprwy. Gellir gwneud cais am hyn hyd at 5yh ar ddiwrnod yr etholiad."}, {"text_idx": "#000008", "text": "Bydd rhaid disgwyl ychydig yn hirach eleni i weld pwy sydd wedi ennill. Disgwylir bydd y cyfrif yn cymryd mwy o amser er mwyn creu awyrgylch Covid ddiogel i\u2019r rhai sydd yn cyfri. Fel arfer mae\u2019r cyfri yn digwydd dros nos, ond ni fyddant yn cychwyn y cyfri tan y diwrnod ar o\u0302l yr Etholiad eleni. Disgwylir bydd y cyfri yn cymryd deuddydd."}, {"text_idx": "#000010", "text": "Mae\u2019r Senedd yn llunio cyfreithiau ac yn gosod trethi yng Nghymru. Mae\u2019n goruchwylio gwaith Llywodraeth Cymru, wedi\u2019i ffurfio o\u2019r blaid neu bleidiau sydd a\u0302\u2019r mwyafrif o seddi yn y Senedd. Mae Llywodraeth Cymru yn creu polisi\u0308au mewn meysydd datganoledig fel iechyd, addysg, trafnidiaeth ayb. Mae\u2019r rhain yn feysydd sydd ddim yn cael eu penderfynu yng Nghymru gan Senedd y DU. Mae\u2019r Senedd yn sicrhau eu bod yn gwneud pethau\u2019n gywir ac yn gwario arian yn iawn."}, {"text_idx": "#000011", "text": "Mae\u2019r 60 o aelodau yn y Senedd sydd yn cael eu hethol gan gyhoedd Cymru. Bydd pum aelod yn cynrychioli ti a dy ardal. Un ar gyfer dy ardal leol a\u2019r pedwar arall am y rhanbarth rwyt ti\u2019n byw ynddi."}, {"text_idx": "#000012", "text": "Gwylia\u2019r fideo isod i weld pwerau\u2019r Senedd."}, {"text_idx": "#000013", "text": "Am beth ydw i\u2019n pleidleisio yn etholiadau\u2019r Senedd?"}, {"text_idx": "#000014", "text": "Am y tro cyntaf yng Nghymru, bydd rhai 16 a 17 oed yn gallu pleidleisio mewn etholiad Cenedlaethol. Sicrha bod dy lais di yn cael ei glywed."}, {"text_idx": "#000015", "text": "Byddi di\u2019n derbyn dau bapur pleidleisio ar gyfer Etholiad y Senedd. Un i bleidleisio am yr aelod etholaeth a\u2019r llall am aelodau rhanbarthol."}, {"text_idx": "#000016", "text": "Aelod etholaeth \u2013 Byddi di\u2019n pleidleisio am y person rwyt ti\u2019n dymuno i gynrychioli ti a dy ardal leol. Byddant yn aelod o blaid wleidyddol neu\u2019n aelod annibynnol (dim cysylltiad i blaid wleidyddol). Bydd y cynrychiolydd gyda\u2019r mwyafrif o bleidleisiau yn dod yn un o\u2019r 40 aelod etholaeth wedi\u2019u hethol i\u2019r Senedd."}, {"text_idx": "#000018", "text": "Aelod rhanbarthol \u2013 Yn y bleidlais ranbarthol byddi di\u2019n pleidleisio am y blaid wleidyddol, neu ymgeisydd annibynnol, rwyt ti\u2019n dymuno i gynrychioli dy ranbarth (un ai Gogledd Cymru, Canolbarth a Gorllewin Cymru, Dwyrain De Cymru, Gorllewin De Cymru neu De Cymru Ganol). Mae\u2019r ffordd mae\u2019r 20 aelod yma yn cael ei ddewis ychydig yn fwy cymhleth. Maent yn cael eu dewis o\u2019r nifer o bleidleisiau yn ogystal a\u0302\u2019r nifer o seddi aelodau etholaeth mae\u2019r blaid (neu ymgeisydd annibynnol) wedi\u2019u hennill yn y rhanbarth."}, {"text_idx": "#000020", "text": "Rhaid bod dros 18 oed i bleidleisio yn etholiad Comisiynwyr yr Heddlu a Throseddu. Byddi di\u2019n dewis ymgeisydd i oruchwilio\u2019r heddlu lleol. Eu bwriad ydy lleihau troseddu a sicrhau bod yr heddlu yn effeithiol. Rwyt ti\u2019n byw mewn un o bedwar ardal heddlu, un ai Heddlu De Cymru, Gogledd Cymru, Gwent neu Dyfed-Powys. Mae posib chwilio am yr ymgeiswyr yn dy ardal di. Rho dy god post yn y bocs chwilio ar wefan Dewis Fy NghHTh."}, {"text_idx": "#000021", "text": "Neb yn dy gynrychioli di?"}, {"text_idx": "#000022", "text": "Os nad oes ymgeisydd rwyt ti\u2019n awyddus i roi dy bleidlais iddynt, neu nid wyt ti\u2019n cytuno gyda gwleidyddiaeth eu plaid, neu ddim yn teimlo fel dy fod di\u2019n cael dy gynrychioli mewn gwleidyddiaeth, yna mae dy bleidlais yn cyfri o hyd. Mae posib protestio hyn wrth ddewis difetha (spoil) dy bapur pleidleisio. Bydd hyn yn fwy effeithiol nag peidio mynd i bleidleisio. Mae peidio mynd yn dweud nad oes gen ti ddiddordeb. Mae difetha\u2019r papur yn dweud nad wyt ti\u2019n hapus."}, {"text_idx": "#000023", "text": "Efallai ei fod yn swnio\u2019n od i annog rhywun i fynd i ddifetha papur pleidleisio ond mae\u2019r rhain yn dal i gael eu cyfrif ynghyd a\u0302\u2019r pleidleisiau eraill \u2013 felly bydd rhywun yn clywed. Os oes nifer fawr o bleidleisiau wedi\u2019u difetha yna mae hyn yn dangos bod llawer o bobl ddim yn teimlo fel eu bod yn cael eu cynrychioli. Efallai bydd hyn yn gwneud iddynt edrych ar bolisi\u0308au\u2019r dyfodol a gwneud newidiadau i geisio denu\u2019r bleidlais yma."}, {"text_idx": "#000024", "text": "Os wyt ti eisiau gweld yr ymgeiswyr yn dy ardal di, ac edrych ar y polisi\u0308au, yna mae yna ffordd i chwilio ar wefan Y Comisiwn Etholiadol. Dim ond rhoi dy god post i mewn a byddi di\u2019n cael rhestr o ymgeiswyr etholaeth, ymgeiswyr rhanbarthol ac ymgeiswyr Comisiynwyr Heddlu a Throseddu. Mae yna ddolen gellir ei glicio ar waelod pob rhestr hefyd i ddarganfod gwybodaeth bellach am bob un."}, {"text_idx": "#000025", "text": "Mae posib y byddi di\u2019n gweld llawer o stwff am yr ymgeiswyr a\u2019r pleidiau gwleidyddol ar dy gyfryngau cymdeithasol neu\u2019r Rhyngrwyd fel mae diwrnod yr Etholiad yn agosa\u0301u. Ond dyw\u2019r ffaith dy fod di\u2019n ei weld ac yn ei ddarllen ddim yn golygu ei fod yn wir. Mae yna lawer o gamwybodaeth yn cael ei gyhoeddi ac mae\u2019n beth da i ti ddysgu sut i ddeall beth sydd yn wir a beth sydd ddim. Paid cael dy dwyllo ac edrycha ar y canllaw gwych yma ar Hwb gyda chyngor da i helpu Atal Camwybodaeth Rhag Lledaenu."}, {"text_idx": "#000029", "text": "Oes rhywun yn gwrando arnat ti?"}, {"text_idx": "#000030", "text": "Rhywun i wrando. Rhywun i'th gymryd o ddifrif. Rhywun i roi cyngor."}]